VÁLASZTHATÓ KLINIKAI GYAKORLAT
Röviden a tantárgyról
Mit ad a sürgősségi klinikai gyakorlat?
A sürgősségi ellátást igazán megismerni nemcsak tankönyvből lehet. Ezen a gyakorlaton hatodéves hallgatóként valódi klinikai környezetben, a Sürgősségi Orvostani Klinika munkájába bekapcsolódva tapasztalhatod meg, hogyan működik egy sürgősségi osztály.
A gyakorlat célja, hogy megismerd a sürgősségi ellátás sajátosságait, és a korábban megszerzett elméleti és gyakorlati tudásodat valós betegellátási helyzetekben alkalmazd.
A gyakorlat során fokozatosan egyre aktívabb szerepet vállalhatsz: a megfigyeléstől és a részfeladatokban való segítségnyújtástól a közvetlen felügyelet mellett végzett betegvizsgálaton, dokumentáción és betegút-szervezésen át az önállóbb klinikai tevékenységig.
Mit fogsz megtanulni?
A sürgősségi beteg állapotfelmérését
· a betegek sürgősségi állapotfelmérését és a triázs alapjait
· panaszorientált kikérdezést és fizikális vizsgálatot
· a figyelmeztető, úgynevezett „red flag” tünetek felismerését
· a kritikus állapotú beteg ABCDE szemléletű vizsgálatát
· a vizsgálatok során talált eltérések sürgősségi szempontú értékelését
A klinikai gondolkodást és betegellátást
· diagnosztikus terv készítését
· a szükséges vizsgálatok indikálását és eredményeik értékelését
· a leggyakoribb sürgősségi kórképek ellátásának megkezdését
· terápiás terv készítését
· konzílium kérését és megszervezését
· a beteg elhelyezésének és további ellátásának megszervezését
Ágymelletti és diagnosztikai készségeket
A gyakorlat során lehetőség nyílik többek között az alábbi vizsgálatok megismerésére és értékelésére:
· EKG
· pulzoximetria
· vérnyomásmérés
· testhőmérséklet-mérés
· ETCO₂-monitorozás
· vérgázvizsgálat
· ágymelletti POCUS ultrahangvizsgálat
· Schellong-teszt
· székletvér-vizsgálat
· fertőző betegségek antigén gyorstesztjei
Dokumentáció és kommunikáció
· anamnézis, fizikális status és a jelen panaszok megfelelő dokumentálása
· a terápia és az epikrízis rögzítése
· a kódolás alapjainak megismerése
· strukturált kommunikáció az ellátó team tagjaival
· SBAR kommunikációs séma alkalmazása
· kommunikáció a beteggel és hozzátartozójával
· konzultáció és együttműködés társszakmákkal
Nem-technikai készségek
A sürgősségi ellátásban nemcsak a szakmai tudás számít. A gyakorlat során fejlesztjük:
· a csapatmunkát
· a kommunikációt
· a döntéshozatalt
· a feladatok priorizálását
· a helyzetfelismerést
· a felelősségteljes klinikai munkavégzést
Hogyan tanulunk?
Bevezető képzés
A gyakorlatot egy 8 órás bevezető képzés előzi meg, amely előadásból és workshopból áll.
Megismered:
· a sürgősségi orvostan mint önálló szakma sajátosságait
· a sürgősségi ellátás szerveződését
· a klinikai gyakorlat működését
· a gyakorlat során elvárt feladatokat
· az önálló munkavégzéshez szükséges gyakorlati tudnivalókat

Klinikai gyakorlat
A bevezető képzést követően a gyakorlat 8 órás műszakokban, a Sürgősségi Orvostani Klinika munkarendjéhez igazodva zajlik.
A műszakok nappali és éjszakai időszakban is történhetnek.
A munkád során folyamatos szakmai támogatást és felügyeletet kapsz a műszakvezető szakorvostól, valamint a műszakban dolgozó szakorvosjelöltektől, mentőtisztektől és APN-ektől.
Fokozatos önállóság
A gyakorlat során a feladataidat az egyéni haladási tempódhoz és képességeidhez igazítjuk.
1. Megfigyelő
Megfigyeled a kijelölt ellátó munkáját és a sürgősségi betegellátás folyamatát.
2. Segítő
A kijelölt ellátó munkáját segíted, és részfeladatokban veszel részt, például betegvizsgálatban vagy dokumentációban.
3. Közvetlen felügyelet mellett végzett betegellátás
A közvetlenül felügyelő ellátóval egyeztetve részt veszel a beteg kikérdezésében, vizsgálatában, a diagnosztikus és terápiás terv kialakításában, a konzíliumok és vizsgálatok szervezésében, a dokumentációban és a betegút szervezésében.
4. Műszakvezetői felügyelet mellett végzett betegellátás 
A gyakorlat előrehaladtával lehetőséged nyílik egyre önállóbban részt venni a betegellátásban, miközben a műszakvezető szakorvos folyamatosan felügyeli és támogatja a munkádat.

Visszajelzés
A fejlődésedet folyamatos visszajelzéssel támogatjuk.
A műszak végén a műszakvezetőtől vagy az általa kijelölt ellátótól visszajelzést kapsz a munkádról, a fejlődési lehetőségeidről és azokról a területekről, amelyekben további gyakorlásra van szükséged.

Hogyan ellenőrizzük a tudásodat?
A gyakorlat során nincs külön formális vizsga. A teljesítményed értékelése folyamatosan, a klinikai munkád során történik.
A cél nem egy egyszeri vizsgahelyzet teljesítése, hanem annak megmutatása, hogy a gyakorlat során hogyan fejlődsz a betegvizsgálatban, a klinikai gondolkodásban, a kommunikációban és a betegút szervezésében.
A gyakorlat során többek között azt figyeljük, hogy képes vagy-e:
· beteget kikérdezni és fizikálisan megvizsgálni
· megfelelően dokumentálni a beteg állapotát
· alapvető diagnosztikus lépéseket megtervezni
· vizsgálatokat kezdeményezni és eredményeiket értékelni
· terápiás tervet kialakítani
· a beteg esetét strukturáltan bemutatni
· konzíliumot kezdeményezni és szervezni
· a beteg további elhelyezésében, betegútjában részt venni
· megfelelően kommunikálni a beteggel, hozzátartozókkal és az ellátó team tagjaival
· a kapott visszajelzéseket beépíteni a következő betegellátási helyzetekbe

Minimumkövetelmény
A gyakorlat teljesítéséhez legalább 15 műszak elvégzése szükséges.
A hallgatónak legalább egy beteg esetét önállóan fel kell dolgoznia és strukturáltan be kell mutatnia az anamnézis – status – diagnózis – terápia logikai felépítésében.
Az utolsó 5 műszak során a hallgató kötelezően végez önállóbb tevékenységet, és ezek során bármikor kérheti teljesítményének értékelését a műszakvezető orvostól.

Tantárgyi információk
· Tantárgy neve: Választható klinikai gyakorlat
· Évfolyam: VI. év
· Szemeszter: XI–XII.
· Kreditérték: 5 kredit
· Tantárgyi kód: AOKADH1137_SM
· Oktatási forma: bevezető képzés + klinikai gyakorlat
· Bevezető képzés: 8 óra
· Klinikai gyakorlat: 8 órás műszakok
· Minimum teljesítendő: 15 műszak
· Részvétel: előre elkészített műszakbeosztás szerint
· Pótlás: műszakcsere vagy extra műszak vállalásával
· Számonkérés: gyakorlati vizsga, folyamatos klinikai értékeléssel

Előtanulmányi feltételek
A tantárgy felvételéhez szükséges:
· Belgyógyászat II.
· Sebészet
Oktatási helyszín
Semmelweis Egyetem Sürgősségi Orvostani Klinika
A gyakorlat a Sürgősségi Orvostani Klinika műszakos munkarendjéhez igazodva zajlik.

Kapcsolat
Kérdés, információ esetén: edu.sok@semmelweis.hu
Magyar programfelelős: Dr. Szulimán Tamara

